*Η* ***δημοκρατία*** *γεννήθηκε στην* ***αρχαία Αθήνα****, αλλά όχι σε μια νύχτα. Χρειάστηκαν αιώνες μέχρι το πολίτευμα να εξελιχθεί, να παγιωθεί και να λειτουργήσει ικανοποιητικά. Υπάρχουν πολλές λέξεις και όροι που σχετίζονται με τη μακρόχρονη ιστορία της δημοκρατίας, η οποία ξεκίνησε τον 8ο αιώνα, μετά την κατάργηση της κληρονομικής βασιλείας.*

**Μικρό λεξικό της δημοκρατίας**

**Δημαγωγός:** από τις λέξεις ***δῆμος + ἄγω***, δηλαδή οδηγώ τον λαό. Είχε αρνητική σημασία και περιέγραφε τους πολίτες, που με τη ρητορική τους δεινότητα παρέσυραν σε λάθος αποφάσεις την πλειοψηφία στην εκκλησία του Δήμου....

**«Ἔδοξε τῇ βουλῇ καὶ τῷ δήμῳ»:** η φράση με την οποία ξεκινούσαν **όλα τα ψηφίσματα** και έδειχναν τη σημασία της εκκλησίας του δήμου και της βουλής των 500 την περίοδο της δημοκρατίας.

**Επιτάφιος:** ο λόγος του Περικλή για του πρώτους νεκρούς του Πελοποννησιακού πολέμου, ο οποίος έχει χαρακτηριστεί **ύμνος προς τη δημοκρατία**.Εκφωνήθηκε στο **Δημόσιο Σήμα** (έξω από τον Κεραμεικό).

**Εφιάλτης ο Αθηναίος:** ο προκάτοχος του Περικλή στην παράταξη των δημοκρατικών που δολοφονήθηκε το 461 π.Χ. Δεν έχει καμία σχέση με τον προδότη στις Θερμοπύλες. Ο Εφιάλτης περιόρισε τις δικαιοδοσίες του αριστοκρατικού, ως τότε, Αρείου Πάγου και ήταν από τα πολύτιμα πρόσωπα της δημοκρατικής ιστορίας. Αφιλοχρήματος, αδιάφθορος, οραματιστής ηγέτης.

**Ζευγίτες και θήτες:** οι **κατώτερες κοινωνικές τάξεις** της εποχής. Ζευγίτες ονομάζονταν όσοι είχαν ένα ζεύγος βοδιών με το οποίο καλλιεργούσαν τη γη. Θήτες λέγονταν όσοι δεν είχαν καμία περιουσία δεν είχαν κανένα δικαίωμα πριν τη δημοκρατία, στην οποία μπορούσαν να εκλεγούν στους 9 άρχοντες.

**Θεωρικά:** το **εισιτήριο θεατρικών παραστάσεων** που εξασφάλιζε το κράτος για τους **φτωχούς** και αποδείκνυε τη σημασία του θεάτρου στην αρχαιότητα. Οι **παραστάσεις** λεγόντουσαν «**διδασκαλίες**». Ένας νόμος επέβαλε ποινή θανάτου σε όποιον πρότεινε κατάργηση θεωρικών ή χρήση τους για άλλο λόγο.

**Ιδιώτης:** προσβλητική λέξη για **όσους δεν συμμετείχαν στα κοινά** και προτιμούσαν να ασχολούνται με προσωπικά ζητήματα, θεωρούνταν **άχρηστοι πολίτες** *(εξ’ ου και η αγγλική λέξη idiot = βλάξ).*

**Λειτουργίες:** η **φορολογία** της αρχαιότητας. Οι έχοντες πλήρωναν και επωφελούνταν οι μη έχοντες και το κράτος. Μια συνηθισμένη και ακριβή λειτουργία ήταν η **τριηραρχία** κατά την οποία ένας πλούσιος έπρεπε να καλύψει τα έξοδα κατασκευής και συντήρησης μια τριήρους. Οι άλλες ήταν: **χορηγία**, **εστίαση**, **γυμνασιαρχία**, **θεωρία/αρχιθεωρία σ. 102-3**). **Αντίδοση**: ο πολίτης που ήθελε να απαλλαγεί από μία λειτουργία υποδείκνυε τον πλουσιότερο. Αν αρνιόταν εκείνος, έπρεπε ν’ ανταλλάξουν τις περιουσίες τους.

**Μισθοφορά:** η **αποζημίωση** που δινόταν στους φτωχούς για τη **συμμετοχή τους στα κοινά** ως **κληρωτοί άρχοντες**, **βουλευτές, λαϊκοί δικαστές**, επειδή έχαναν το μεροκάματό τους *(π.χ. για να συμμετέχουν στη Βουλή των 500 ή το δικαστήριο της Ηλιαίας).*

**Οστρακισμός:** το προληπτικό μέτρο του Κλεισθένη για την **προστασία** της **δημοκρατίας** από **επίδοξους τυράννους**. Με τη συγκέντρωση 6.000 αρνητικών ονομαστικών ψήφων που γράφονταν πάνω σε κομμάτια από **σπασμένα αγγεία** (**όστρακα**), μπορούσε κανείς **να εξοριστεί για δέκα χρόνια** από την πόλη, χωρίς όμως να χάσει τα πολιτικά του δικαιώματα και την περιουσία του. Ενώ αρχικά ήταν προληπτικό μέτρο, ο οστρακισμός έλαβε μετά χαρακτήρα αντιπολιτευτικό και έγινε πολιτικό εργαλείο για εξόντωση αντιπάλων.

**Σεισάχθεια:** από τις λέξεις ***σείω + ἄχθος.*** Ήταν η **νομοθεσία του Σόλωνα** με την οποία **απαλλάχθηκαν οι οφειλέτες από τα χρέη τους** και επανήλθαν στην πόλη όσοι είχαν πουληθεί στο παρελθόν ως δούλοι, επειδή αδυνατούσαν να πληρώσουν τα χρέη τους προς τους ευγενείς. **Δεν υπήρχε Αθηναίος δούλος** μετά τη σεισάχθεια!

Από τή Μηχανή του Χρόνου